Politiet indfører nu en visitations-zone på hele Nørrebro efter knivdrabet på den 19-årige tidligere Syrien-kriger Hamza Samsam alias Andres Vo Riis.

Politiet har efterretninger, der tyder på, at der planlægges hævn-aktioner under anvendelse af stik-, slag- og skydevåben, oplyser politiet.

Politiet har derfor indført visitations-zone på Nørrebro fra Klokken 15 i dag. Den varer foreløbig til den 27. maj klokken 12.00.

Politiet kender stadig ikke motivet til knivdrabet, der skete under et skænderi mellem to grupper på tilsammen syv unge i Guldbergsgade på Nørrebro.

Men en af teorierne er, at skænderiet opstod omkring krigen i Syrien, hvor den 19-årige som 16-årig kæmpede på islamisk side mod styret.

Knivdræbt var i krig i Syrien som 16-årig

Københavns politi oplyser, at der efter drabet på Hamza Samsam er 'en latent risiko for en voldelig konflikt mellem to grupperinger af kriminelle'.

Kilder bekræfter overfor Ekstra Bladet, at der er en reel frygt for hævn-aktioner.

Politiet oplyser officielt, at der 'foreligger oplysninger om, at man har til hensigt at anvende stik,- slag- og skydevåben'.

Både Københavns politi og politiet i omegnskredsene har ved flere lejligheder truffet kriminelle, der har været i besiddelse af stik- og skydevåben, oplyser politiet.

- De seneste døgns hændelser bekræfter politiets opfattelse af, at der er forøget risiko for voldelige konfrontationer, hvor våben anvendes, og som indebærer fare for personers liv, helbred eller velfærd, siger Københavns politidirektør Thorkild Fogde.

Efterforskningsleder Steffen Th. Steffensen, der efterforsker drabet på Hamza Samsam ønsker ikke at kommentere oplysningerne nærmere. Men politiet ved nu, at drabet skete under et skænderi og tumult mellem to grupper.

Det var her i Guldbergsgade, den 19-årige teenagedreng blev dræbt tirsdag. (Foto: Kenneth Meyer)

Angreb politiet efter mindehøjtidelighed for knivdræbt

Hamza Samsam var inde i en kiosk med to venner, og da de kom udenfor blev de passet op af to unge.

- Måske ventede de på dem. Der opstod en diskussion, og Hamza Samsam fik en lussing. Så kom endnu to personer til, muligvis i en bil, og så var de fire mod tre, siger politikommissær Steffen Th. Steffensen.

Der opstod tumult og vold og herunder bliver Hamza Samsam knivstukket af den ene af de fire personer. Livsfarligt såret blev han af vennerne kørt direkte til Rigshospitalet i en bil, men hans liv stod ikke til at redde.

Knivdræbt fra Nørrebro havde bånd til Syrien-konflikt

- Vi mangler fortsat vidner, der kan fortælle præcist, hvad der skete og hvad motivet er, siger Steffen Th. Steffensen.

Visitations-zonen på Nørrebro omfatter Åboulevard, Ågade, Bispebuen, Borups Allé, Frederikssundsvej, Mørkhøjvej, kredsgrænsen fra Mørkhøjvej til Hillerødmotorvejen, Mosesvinget, Bispebjerg Torv, Tagensvej, Sortedams Dossering og Peblinge Dossering til Åboulevard.

I visitations-zonen kan politiet visitere personer og køretøjer for våben uden konkret mistanke eller sigtelse.

Se også: Politiet møder tavshed i sag om drab på Syrien-kriger